Eiendommen overføres til panthaver Betegnelsen abandonering brukes også om de tilfellene bostyrer overfører en pantsatt eiendom til panthaver, dette følger av konkursloven paragraf 117c. Dette er ikke abandonering i ren forstand og blir ofte kalt "uegentlig abandonering". Når eiendommen overføres til en panthaver, sender bostyreren en abandoneringserklæring til panthaveren. Denne kan panthaveren tinglyse for å overføre grunnbokshjemmelen til seg selv. Det blir beregnet dokumentavgift og tinglysingsgebyr på vanlig måte. Hvis panthaveren i stedet ønsker å selge eiendommen videre, kan han fylle ut et skjøte til kjøperen og legge ved abandoneringserklæringen som dokumentasjon for eierforholdet. Da blir grunnbokshjemmelen overført direkte fra skyldneren til kjøperen, og det blir kun beregnet dokumentavgift og tinglysingsgebyr for én hjemmelsovergang.